钦定古今图书集成/明伦汇编/官常典/第231卷 > 葛邲
## 钦定古今图书集成/明伦汇编/官常典/第231卷 > 葛邲

按《宋史》本传：“邲字楚辅，其先居丹阳，后徙吴兴，世以
儒学名家。高祖密至邲，五世登科第。大父胜仲至邲，
三世掌词命。邲少警敏，叶梦得、陈与义一见称为国
器。以荫授建康府上元丞。会金人犯江，上元当敌冲，
调度百出，邲不扰而办。留守张浚、王纶皆器重之。登
进士第。萧之敏为御史，荐其才，除国子博士。轮对，论”
州县受纳及鬻爵之弊，孝宗奖谕曰：“观所奏，知卿才。”
除著作郎兼学士院权直，除右正言。首疏言：“盈虚之
理，隐于未然；治乱之分，生于所忽。宜专以畏天爱民
为先。”又论征榷岁增之害，如辇下都税务，绍兴间所
趁茶盐，岁以一千三百万缗为额，乾道六年后增至
二千四百万缗。成都府一务，初额四“万八千缗，今至
四十馀万缗；通四川酒额至五百馀万缗，民力重困至若租税有定数，而暗耗日增，折帛益多，民安得不
穷乎？愿明诏有司，茶、盐、酒税比原额已增至一倍者，
毋更立新额；官吏不增赏，庶少苏疲甿。”上特召，复令
条陈。邲以六事，对，皆切中时病。除侍御史，论救荒三
事。累迁中书舍人。岁旱，诏求初政得失，邲应诏，大略
谓：“虞允文制国用，南库之积日以厚，户部之入日以
削，故近年以来，常有不足之忧。罢兵以来，诸将皆以
赂得升，其势必至于掊克取偿，益精其选。”迁给事中。
张嶷以说之子除知阁，裴良琮以显仁之侄女夫落
阶官，邲皆缴奏。广西议更盐法，邲言：“盐法之行，漕臣
尝绐”群商，没入其赀楮币行之二广，民必疑虑，且有
后悔。除刑部尚书。邲为东宫僚属八年，孝宗书“安遇”
字以赐，又出《梅花诗》命邲属和，眷遇甚渥。光宗受禅，
除参知政事。邲劝上专法孝宗，正风俗，节财用，振士
气，执中道，恤民力，选将帅，收人材，择监司，明法令，手
疏历言之，上嘉纳。除知枢密院事。绍熙四年，拜左丞
相，专守祖宗法度，荐进人物，博采公论，惟恐其不闻
之。未期年，除观文殿大学士、知建康府，改隆兴，请祠。
宁宗即位，邲上疏言：“今日之事，莫先于修身齐家，结
人心，定规模。”判绍兴府，简稽期会钱谷，刑狱必亲。或
谓大臣均佚有体，邲曰：“崇大体而简细务，吾不为也。”
尝曰：“十二时中，莫欺自己。”其实践如此。改判福州，道
行感疾，除少保致仕，薨，年六十六。赠少师，谥文定，配
飨光宗庙庭。有《文集》二百卷、《词业》五十卷。